AUDITOR- ELLER HOSPITANTORDNINGEN VED UC BERKELEY 

MA-studenter som reiser til Berkeley blir meldt opp til et obligatorisk kurs i "Independent Studies", som de betaler skolepenger for. Dette gir 15 credits som er kravet fra Statens Lånekasse for Utdanning. Kurset "Independent Studies" gir deg rett til å følge andre kurs ved Berkeley som auditor (hospitant). Da betaler du IKKE skolepenger for disse kursene. Denne retten gjelder i hele Berkeleysystemet (alle fag). Kursleder (ansvarlig professor ved Berkeley) må da skrive en bekreftelse på at du har fulgt kurset og lest kurseesayet ditt og vurdert det til "pass" ("bestått"). Forutsatt at du har betalt for kurset i "Independent Studies", som forøvrig er svært lite arbeidskrevende, nærmest et veiledningsseminar, godtar SV-fakultetet i Tromsø auditoreksamener som del av en MA-grad her. Oppmelding på "Independent studies" er altså nødvendig for å kunne være hospitant og få dette godkjent i Norge. Dette er en del av SV-fakultetets avtale med Berkeley.

Merk at Berkeley er et forskningsuniversitet og har kun BA- og Ph.D.-grad, ikke MA-grad. MA-graden er "innbakt i" Ph.D.-studiet og Ph.D.-kursene er derfor av ulik vanskelighetsgrad. MA-studenter må ta kurs med kurstall høyere enn 200 (Ph.D.-kurs) for å få dem forhåndsgodkjent. Kurs med nummer fra 100-199 er undergraduate kurs og kan godkjennes etter spesiell vurdering når dere kommer hjem, men ikke på forhånd! Ett viktig kriterium for godkjenning på 3000-nivået er at kurs ved Berkeley (med nummer mellom 100 og 199) ikke må være identiske med, eller overlappe, obligatoriske kurs ved f. eks. Bachelorgraden i statsvitenskap ved Universitetet i Tromsø. Kurs med nummer under 100, vil IKKE under noen omstendighet bli godkjent som del av en grad i Norge. Snakk med professor Trond Petersen om dette: han vilgi deg et informasjonsbrevbrev om ordningen som norske studenter leverer kursansvarlig professor (som du altså må kontaktes personlig!). Se forøvrig Berkeleys hjemmeside: www.berkeley.edu
Selvsagt kan du også betale skolepenger for kurs du tar utenom "Independent Studies". Forskjellen er at den eksamenen du tar da kan godkjennes som ledd i en grad ved Berkeley, ikke bare i Norge. 

BA-studenter fra f.eks. BA-programmet i statsvitenskap i Tromsø, vil selvsagt få godkjent undergraduate-kurs fra Berkeley som del av BA-graden i Tromsø dersom de kan byttes ut med tilsvarende kurs her. Informasjon om dette knyttet til det obligatoriske kurset våren 2006 (og det sommeren 2006) er blitt gitt dere. Kurs tatt på "frie vekttall" godkjennes også selvsagt automatisk.

